CPN กวาดกำไรปี 65 ทะลุหมื่นล้าน โต 51% แจกปันผล 1.15 บ. XD 8 มี.ค.นี้
CPN ปิดงบปี 65 กวาดกำไร 1.07 หมื่นล้าน โต 50.52% อานิสงส์รายได้ธุรกิจให้เช่าและบริการ, ธุรกิจบริการศูนย์อาหาร, ธุรกิจโรงแรม, อสังหาฯ เพิ่มขึ้น พร้อมแจกปันผล 1.15 บ. ขึ้น XD 8 มี.ค.นี้
CPN ปิดงบปี 65 กวาดกำไร 1.07 หมื่นล้าน โต 50.52% อานิสงส์รายได้ธุรกิจให้เช่าและบริการ, ธุรกิจบริการศูนย์อาหาร, ธุรกิจโรงแรม, อสังหาฯ เพิ่มขึ้น พร้อมแจกปันผล 1.15 บ. ขึ้น XD 8 มี.ค.นี้
23 ก.พ. 2566

บริษัท เซ็นทรัลพัฒนา จำกัด (มหาชน) หรือ CPN รายงานผลการดำเนินงานงวดปี 65 สิ้นสุดวันที่ 31 ธ.ค.65 ดังนี้

สำหรับไตรมาส 4/65 บริษัทมีรายได้รวม 10,583 ล้านบาท เพิ่มขึ้น 33% จากปีก่อน และมีกำไรสุทธิ 2,806 ล้านบาท เพิ่มขึ้น 55% จากปีก่อน ส่งผลให้งวดปี 65 บริษัทมีรายได้รวม 37,155 ล้านบาท เพิ่มขึ้น 28% จากปีก่อน และมีกําไรสุทธิ 10,760 ล้านบาท เพิ่มขึ้น 51% จากปีก่อน
ธุรกิจให้เช่าและบริการ มีรายได้ 8,798 ล้านบาท เพิ่มขึ้น 32% จากปีก่อน และ 8% จากไตรมาสก่อน เนื่องจากไตรมาส 4 เป็นช่วงเทศกาล ประกอบกับไตรมาส 4 ปีก่อนเป็นช่วงเริ่มการผ่อนคลายมาตรการควบคุมโรคโควิด-19 และการเปิดประเทศ จำนวนนักท่องเที่ยวต่างชาติยังไม่ได้เข้ามามากเท่าไตรมาส 4/65 นี้ อีกทั้งการเติบโตระหว่างปียังเป็นผลมาจากการเปิดศูนย์การค้าใหม่เพิ่มอีก 1 แห่ง คือ เซ็นทรัล จันทบุรี นอกจากนี้รายได้ธุรกิจให้เช่าและบริการยังเติบโตขึ้น เนื่องจากบริษัทสามารถลดมาตรการสนับสนุนทางด้านส่วนลดต่อผู้เช่าพื้นที่ลงได้จากสถานการณ์การแพร่ระบาดของโรคโควิด-19 ที่กลับเข้าสู่สภาวะปกติและยอดขายของผู้เช่าพื้นที่กระเตื้องขึ้นมาก ในส่วนของธุรกิจอาคารสำนักงานให้เช่า มีรายได้360 ล้านบาท เพิ่มขึ้น 14% จากช่วงเวลาเดียวกันของปีก่อน และ 3% จากไตรมาสก่อน เนื่องจากอัตราการเช่าพื้นที่เพิ่มขึ้นเป็น 91% ในไตรมาสที่ 4 นี้
ธุรกิจบริการศูนย์อาหาร มีรายได้ 198 ล้านบาท เพิ่มขึ้น 72% จากช่วงเวลาเดียวกันของปีก่อน และ 9% จากไตรมาสก่อน  เนื่องจากมีอัตราการเช่าพื้นที่เพิ่มขึ้น และยอดขายของร้านค้าปรับตัวดี
ธุรกิจโรงแรม มีรายได้ 337 ล้านบาท เพิ่มขึ้น 124% จากช่วงเวลาเดียวกันของปีก่อน และ 34% จากไตรมาส อันเป็นผลมาจากการท่องเที่ยวภายในประเทศที่เพิ่มมากขึ้น อัตราการเข้าพักเพิ่มจากปีก่อนที่ 49% เป็น 61% คงที่จากไตรมาสก่อน และอัตราค่าห้องพักเฉลี่ยดีขึ้น 31% จากปีก่อน และ 10% จากไตรมาสก่อน ซึ่งหลักๆ มาจากโรงแรมฮิลตัน พัทยา ที่ได้รับอานิสงค์จากงานเทศกาลต่างๆ ในจังหวัด
ธุรกิจอสังหาริมทรัพย์ที่อยู่อาศัย มีรายได้ 1,143 ล้านบาท เพิ่มขึ้น 82% จากไตรมาสก่อน และ 26% จากช่วงเวลาเดียวกันของปีก่อน ซึ่งเป็นผลจากการเร่งโอนโครงการก่อนที่ส่วนลดค่าธรรมเนียมในการโอน และค่าธรรมเนียม การจดจํานองจะหมดไปช่วงสิ้นปี ประกอบกับโครงการแนวสูง เอสเซนท์ ระยอง 2 ได้ทำการก่อสร้างเสร็จสิ้นแล้วพร้อมโอนได้ในช่วงไตรมาส 4 นี้ด้วย
รายได้อื่น รวม 374 ล้านบาท เพิ่มขึ้น 11% จากไตรมาสก่อน และ 21% จากช่วงเวลาเดียวกันของปีก่อน เนื่องจากรายได้จากการบริหารงานเพิ่มขึ้นตามผลประกอบการที่ดีขึ้น และรายได้อื่นๆ เพิ่มขึ้นจากกิจกรรมทางการตลาดที่เพิ่มขึ้น
นอกจากนั้นที่ประชุมคณะกรรมการบริษัทฯ วันที่ 22 ก.พ.66 จ่ายปันผลจากงวดดำเนินงานวันที่ 1 ม.ค. 65 ถึงวันที่ 31 ธ.ค. 65 เป็นเงินสดในอัตรา 1.15 บาท กำหนดขึ้นเครื่องหมาย XD วันที่ 8 มี.ค.66 และกำหนดจ่ายเงินปันผลในวันที่ 17 พ.ค.66